Referat fra møte Vinger Rotaryklubb 18. oktober 2016.

President Werner ledet møtet.

Inge L hadde nylig fylt 50 år, og fikk i den forbindelse den tradisjonelle vinflasken.

3 min: Hilde orienterte om et stort byutviklingsprosjekt (”Bylab”) som er i gang i byen de nærmeste dagene. Mange aktiviteter i byen, stor utstilling på Servicetorget i Rådhuset, og åpne møter der det ønskes innspill fra befolkningen med henblikk på byens videre utvikling.

Presidenten minnet om tidligere annonsert fellesmøte 27. oktober. Anmodet alle medlemmene om å innbetale kr. 100.- på vår konto merket Polioaksjonen, i tillegg til å drive reklame i nærmiljøet med henblikk på sponsing.

Kveldens program var ved Kjell Rymoen. Han ble introdusert av Erling som minnet oss om den lokale gründeren Kjell med bl.a. Essnor og Finnskogtoppen som resultat. Kjell er opprinnelig fra Roverud.

Emnet for Kjell var ”Kongsvinger først”. Han leverte ut ”Medlemsblad for Kongsvinger-Vinger historielag nr. 3 2016” der han hadde skrevet en lengre artikkel om Kongsvinger og Vingers historie. Artikkelen var komplettert med flere illustrasjoner, og kart over området. Spesielt hadde han brukt mye interesse, tid og energi på i lokalisere, og finne igjen de opprinnelige grensesteinene fra dannelsen av Kongsvinger by i 1854. Det var opprinnelig 31 steiner, hvorav 17 fortsatt er tilgjengelige (selv om de kan ligge ulendt til, og ofte er på privat grunn).

På kartet fremkom at de fleste større prosjektene i den opprinnelige byen (bl. a. kirken, skolen, festningen, travbanen og jernbanen) ble anlagt i Vinger. På den tid var Vinger den rike, og Kongsvinger den fattige del av regionen.

Han demonstrerte stor, historisk detaljkunnskap fra denne tiden. Dette ble krydret med små anekdoter som for eksempel at ”Kongsvinger Tændstikfabrik” var den første industribedrift i Kongsvinger, dannet i 1878, og aktiviserte opptil 300 personer. Fabrikken brant i 1883.

Kongsvinger postkontors første postmester var Hans Olsen fra 1803. Han gjennomførte enhetsportoen i landet. Etterfølgeren Ole J. Tommelstad regnes i dag som byens grunnlegger etter at han hadde utarbeidet 2 søknader om dette. Disse ble i første omgang avslått, men 3. gangs søknad (skrevet av en annen person, men med stort sett samme innhold) ble innvilget etter Tommelstads død.

En innflytter, med etternavn Gjems, er stamfar til alle med etternavn Gjems i Norge. I Kongsvinger har familien bl.a. donert tomten til både sykehuset og Gjemselund stadion med omgivelser.

Alt i i alt var denne ”historietimen” svært lærerik. Presidenten fikk utlevert noen ekstra eksemplarer av ovennevnte ”Medlemsblad”. De av medlemmene som ikke var på dette møtet anbefales å sikre seg ett eksemplar (eller melde seg inn i historielaget).

Presidenten takket for et spennende foredrag, og overleverte den tradisjonelle ”oppmerksomhet” som gave.

Referent Sigurd Wetterhus